نجی لیب سے کرایا گیا کرکٹر محمد حفیظ کا کرونا ٹیسٹ منفی 
اس سے قبل منگل کو پاکستان کرکٹ بورڈ نے کھلاڑیوں کی کرونا ٹیسٹ رپورٹس جاری کی تھیں جس میں کہا گیا تھا کہ محمد حفیظ کا کرونا ٹیسٹ بھی مثبت آیا ہے۔ لیکن آل راؤنڈر کے بقول اُنہوں نے اپنی تسلی کے لیے نجی لیب سے ٹیسٹ کرایا جو منفی آیا ہے۔ 
ویب ڈیسک — محمد حفیظ کا کرونا ٹیسٹ منفی آنے کے بعد پاکستان کرکٹ بورڈ کی جانب سے کرائے گئے کھلاڑیوں کے کرونا ٹیسٹس پر سوالیہ نشان لگ گئے ہیں۔ اپنی ایک ٹوئٹ میں محمد حفیظ نے کہا کہ اُنہوں نے بدھ کو اہل خانہ کے ہمراہ نجی لیب سے کرونا ٹیسٹ کرایا جو منفی آیا ہے۔ خیال رہے کہ پاکستان کرکٹ بورڈ نے اعلان کیا تھا منگل کو محمد حفیظ سمیت مزید سات کرکٹرز کے کرونا ٹیسٹ مثبت آئے ہیں۔ محمد حفیظ کا کہنا تھا کہ جب پی سی بی کی جانب سے کرایا گیا ٹیسٹ مثبت آیا تو اُنہیں کوئی علامات نہیں تھیں۔ لہذٰا اپنی تسلی کے لیے اُنہوں نے دوبارہ ٹیسٹ کرایا۔ جن سات کھلاڑیوں کی رپورٹ منگل کو موصول ہوئی ان میں فخر زمان، عمران خان، کاشف بھٹی، محمد حفیظ، محمد حسنین، محمد رضوان اور وہاب ریاض شامل تھے۔ کھلاڑیوں کا مساج کرنے والے ملنگ علی بھی کرونا وائرس میں مبتلا پائے گئے تھے۔ اس سے قبل لیگ اسپنر شاداب خان، فاسٹ بالر حارث رؤف اور بلے باز حیدر علی کے کرونا ٹیسٹ بھی مثبت آئے تھے۔ خیال رہے کہ پاکستان کرکٹ ٹیم کے دورہ انگلینڈ سے قبل کھلاڑیوں کے کرونا ٹیسٹ کیے جا رہے ہیں۔ پی سی بی کے مطابق جن افراد کے ٹیسٹ منفی آئے ہیں، وہ بدھ کو لاہور میں جمع ہوں گے اور جمعرات کو ان کا ایک اور ٹیسٹ کیا جائے گا۔ جن لوگوں کے ٹیسٹ منفی آئیں گے انہیں 28 جون کو چارٹرڈ پرواز کے ذریعے انگلینڈ روانہ کردیا جائے گا۔ انگلینڈ کرکٹ بورڈ بھی مہمان ٹیم کا خود ٹیسٹ کرے گا اور منفی آنے کے باوجود سب کو کچھ دن کے لیے قرنطینہ میں رکھا جائے گا۔ بورڈ کے چیف ایگزیکٹو وسیم خان کے مطابق، پاکستان میں جن کھلاڑیوں کا ٹیسٹ مثبت آیا ہے ان کا قرنطینہ کا عرصہ مکمل ہونے کے بعد دوبارہ ٹیسٹ کرایا جائے گا اور منفی آنے کی صورت میں انہیں انگلینڈ روانہ کیا جائے گا۔ پاکستان دورہ انگلینڈ کے دوران اگست اور ستمبر میں تین ٹیسٹ اور اتنے ہی ٹی ٹوئنٹی میچز کی سیریز کھیلے گا۔